Í Mosfellsbær býr kötturinn Ófeigur , sem haldinn er stelsýki , en hann er með sérstakt hanskablæti og hefur stolið tugum hanska af nágrönnum sínum . Ólöf Loftsdóttir , eigandi Ófeigs , sem var kominn með mikið samviskubit vegna fórnarlambanna , tók upp á því að setja góssið út á snúru svo að nágrannar geti sótt það . Þrátt fyrir að vera oftast alveg rosalega ljúfur og góður glímir hann við afar sérstaka áhættuhegðun en hann stelur ýmsu frá nágrönnum sínum og kemur með heim . „ Hann hefur komið með hluti sem eru augljóslega inni hjá fólki . Það er enginn sem skilur eftir nærföt úti þannig það er alveg augljóst að hann er að fara inn um glugga hjá fólki og stela , “ segir Ólöf . Hún segir að fyrst hafi borið á þessu furðulega atferli Offa í vor . Þýfið varð alltaf meira og meira og gat hún ekki annað en reynt að ná til fórnarlamba Offa með því að hengja góssið á snúru í garðinum svo að þeir geti sótt það . Offi hefur sérstakan áhuga á hönskum en það er allur gangur á því hverju hann stelur . Offi er það klár , að ef hann stelur hanska einn daginn finnur hann hinn úr parinu þann næsta og kemur með heim . „ Hann er náttúrulega með hanskablæti . Það er alveg ljóst . Það er blæti fyrir vinnuhönskum , “ segir Ólöf .